**อย. – ภาคีเครือข่าย ร่วมตรวจพิสูจน์ยาเสพติดก่อนนำไปเผา**

**กว่า 25 ตัน มูลค่ากว่า 55,941 ล้านบาท**

**** อย. และหน่วยงานภาคีเครือข่ายร่วมตรวจพิสูจน์ยาเสพติดให้โทษของกลาง น้ำหนักรวมกว่า 25 ตัน มูลค่ากว่า 55,941 ล้านบาท ณ คลังยาเสพติดให้โทษของกลาง อาคาร 6 ชั้น 1 ตึก อย. อย่างโปร่งใส ก่อนนำไปเผาทำลายครั้งที่ 50 ในวันที่ 26 มิถุนายน 2563 และ 13 - 14 กรกฎาคม 2563 ณ นิคมอุตสาหกรรมบางปะอิน จ. พระนครศรีอยุธยา

**นายแพทย์ไพศาล ดั่นคุ้ม เลขาธิการคณะกรรมการอาหารและยา** เปิดเผยต่อสื่อมวลชนว่า กระทรวงสาธารณสุข โดยสำนักงานคณะกรรมการอาหารและยา (อย.) ได้รับมอบหมายตามระเบียบกระทรวงสาธารณสุขว่าด้วยการเก็บรักษายาเสพติดให้โทษของกลางให้เป็นผู้เก็บรักษายาเสพติดให้โทษของกลางในระหว่างการพิจารณาคดีไว้ ณ คลังยาเสพติดให้โทษของกลางจนกว่าศาลชั้นต้นจะมีคำสั่งหรือพิพากษาให้ริบของกลางจึงจะสามารถทำลายได้   
ในปี 2563 นี้ มียาเสพติดให้โทษที่ศาลชั้นต้นมีคำสั่งหรือพิพากษาให้ริบของกลาง จำนวนรวมกว่า 25,301 กิโลกรัม จาก 2,751 คดี มูลค่ารวมกว่า 55,941 ล้านบาท ซึ่งจะนำไปเผาทำลาย รวม 3 วัน ในวันที่ 26 มิถุนายน 2563 น้ำหนักกว่า 8,466 กิโลกรัม วันที่ 13 กรกฎาคม 2563 น้ำหนักกว่า 8,275 กิโลกรัม และวันที่ 14 กรกฎาคม 2563 น้ำหนักรวมกว่า 8,558 กิโลกรัม

**เลขาธิการฯ กล่าวต่อไปว่า** ทั้งนี้ ก่อนที่จะนำยาเสพติดให้โทษของกลางไปเผาทำลาย ในวันนี้ (25 มิถุนายน 2563) คณะทำงานตรวจรับยาเสพติดให้โทษของกลาง ซึ่งประกอบไปด้วยหน่วยงานต่าง ๆ ได้แก่ สำนักงานคณะกรรมการป้องกันและปราบปรามยาเสพติด (สำนักงาน ป.ป.ส.) สำนักงานตำรวจแห่งชาติ โดยสถานีตำรวจภูธรเมืองนนทบุรี กรมวิทยาศาสตร์การแพทย์ สำนักงานพิสูจน์หลักฐานตำรวจ ศูนย์อำนวยการป้องกันและปราบปรามยาเสพติด กองทัพบก และสำนักงานคณะกรรมการอาหารและยา (อย.) จะต้องตรวจพิสูจน์ยาเสพติดให้โทษของกลาง เพื่อให้ทราบน้ำหนัก ลักษณะและประเภทของยาเสพติด พร้อมทั้งสุ่มตัวอย่างเพื่อตรวจเบื้องต้นว่าเป็นยาเสพติดจริง หลังจากนั้นจะห่อหุ้มยาเสพติดให้โทษของกลางที่ผ่านการตรวจสอบแล้วบรรจุลงหีบห่อ ติดหมายเลข จากนั้นคณะทำงานตรวจรับ  
ยาเสพติดให้โทษของกลางลงลายมือชื่อกำกับไว้ทุกหีบห่อ และเก็บไว้ในคลังยาเสพติด โดยติดเทปกระดาษที่ลงลายมือชื่อของคณะทำงานตรวจรับฯ กำกับไว้ที่ประตู เมื่อเสร็จแล้วคณะกรรมการเก็บรักษารหัสและกุญแจคลังยาเสพติดให้โทษของกลางจะมอบให้ประธานคณะทำงานตรวจรับฯ **พ.ต.ท. ไพศิษฎ์ สังคหะพงศ์ รองเลขาธิการคณะกรรมการป้องกันและปราบปรามยาเสพติด (สำนักงาน ป.ป.ส.)** เป็นผู้ถือกุญแจเอาไว้ และในวันที่ 26 มิถุนายน 2563 เวลา 05.00 น.ประธานคณะกรรมการตรวจรับฯ จะเป็นผู้เปิดประตูคลังด้วยการตัดเทปกระดาษที่ปิดไว้ออกเพื่อนำยาเสพติดให้โทษของกลางที่ตรวจรับไว้แล้วส่งมอบให้คณะทำงานขนย้ายยาเสพติดให้โทษของกลางที่มี **พ.ต.อ. พัฒนศักดิ์ บุบผาสุวรรณ รองผู้บังคับการกองบังคับการปราบปราม สำนักงานตำรวจแห่งชาติ เป็นประธาน** พร้อมทั้งร่วมกันลงลายมือชื่อ  
ในหนังสือตรวจรับยาเสพติดให้โทษของกลาง และนำยาเสพติดไปเผาทำลาย ณ นิคมอุตสาหกรรมบางปะอิน   
จ. พระนครศรีอยุธยา ต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 25 มิถุนายน 2563 ข่าวแจก 115 / ปีงบประมาณ พ.ศ. 2563**